Hukumat davlat madaniyat muassasalariga doir yangi qarorni qabul qildi

O‘zbekiston Respublikasi Vazirlar Mahkamasining “Davlat madaniyat muassasalari va davlat arxivlari xodimlari mehnatiga haq to‘lash va ularni moddiy rag‘batlantirishning takomillashtirilgan tizimini tasdiqlash haqida”gi qarori qabul qilindi.
Hujjat bilan quyidagilar:
O‘zbekiston Respublikasi Davlat byudjyetidan moliyalashtiriladigan davlat madaniyat muassasalari va davlat arxivlari xodimlari mehnatiga haq to‘lash bo‘yicha bazaviy lavozim maoshlari miqdorlari;
davlat arxivlari va uzoq muddat uzluksiz xizmati uchun har oylik taqdirlash puli belgilanadigan davlat arxivlari xodimlari lavozimlari ro‘yxati;
Davlat madaniyat muassasalari va davlat arxivlari xodimlari mehnatiga haq to‘lash hamda ularni moddiy rag‘batlantirish tartibi to‘g‘risidagi nizom tasdiqlandi.
O‘zbekiston Respublikasi Madaniyat vazirligi, Vazirlar Mahkamasi huzuridagi “O‘zarxiv” agentligi va boshqa manfaatdor vazirliklar hamda idoralar Bandlik va mehnat munosabatlari vazirligi hamda Moliya vazirligi bilan kelishgan holda ushbu qarorga ilovalarda qayd etilmagan davlat madaniyat muassasalari va davlat arxivlari xodimlari mehnatiga haq to‘lash razryadlari hamda shartlarini bir oy muddatda ishlab chiqadilar va tasdiqlaydilar.
O‘zbekiston Respublikasi Vazirlar Mahkamasi huzuridagi “O‘zarxiv” agentligi Bandlik va mehnat munosabatlari vazirligi hamda Moliya vazirligi bilan kelishgan holda ikki oy muddatda:
davlat arxivlarining yangilangan namunaviy shtatlarini;
Davlat arxivlarini mehnatga haq to‘lash guruhlariga kiritish tartibi to‘g‘risidagi nizomni ishlab chiqadi va tasdiqlaydi.
O‘zbekiston Respublikasi Madaniyat vazirligi:
bir oy muddatda - Davlat madaniyat muassasalarining ijodiy (artist) xodimlari va mutaxassislariga malaka toifalarini berish tartibi to‘g‘risidagi nizomni;
ikki oy muddatda - Bandlik va mehnat munosabatlari vazirligi hamda Moliya vazirligi bilan kelishgan holda, Davlat arxivlarini mehnatga haq to‘lash guruhlariga kiritish tartibi to‘g‘risidagi nizomni tasdiqlaydi;
davlat madaniyat muassasalarining ijodiy (artist) xodimlari va mutaxassislarini uch oy muddatda attestatsiyadan o‘tkazsin hamda ularga faoliyat natijalarini baholash asosida malaka toifalari berilishini ta'minlaydi.
Davlat madaniyat muassasalari va davlat arxivlari xodimlari mehnatiga haq to‘lash hamda ularni moddiy rag‘batlantirish tartibi to‘g‘risidagi nizomga ko‘ra quyidagilar:
teatrlar, teatr-studiyalar, sirklar, saroylar, konsert tashkilotlari, shu jumladan, musiqali va raqs jamoalari;
muzeylar, muzey qo‘riqxonalar, uy muzeylar, davlat tarix va madaniyat muzeylari, kartina va fotogalereyalar, ko‘rgazma faoliyati bilan shugullanadigan tashkilotlar;
ko‘zi ojizlar uchun kutubxonalar va axborot-resurs markazlari, axborot- kutubxona markazlari, madaniyat va aholi dam olish markazlari, shu jumladan, xalq teatrlari, havaskorlik jamoalari;
O‘zbekiston Respublikasi Madaniyat vazirligining Madaniyat muassasalari faoliyatini tashkil etish ilmiy-metodik markazi;
zooparklar, shuningdek, boshqa madaniy-ma'rifiy muassasalar davlat madaniyat muassasalari hisoblanadi.
O‘zbekiston Respublikasi Vazirlar Mahkamasi huzuridagi “O‘zarxiv” agentligining tashkiliy tuzilmasiga kiradigan arxivlar davlat arxivlari hisoblanadi.
Davlat madaniyat muassasalari va davlat arxivlari xodimlarining lavozim maoshlari:
mehnatga haq to‘lash bo‘yicha har bir lavozim uchun belgilanadigan bazaviy lavozim maoshlari;
xodimlarga qonun hujjatlarida belgilangan ustamalar va qo‘shimcha to‘lovlar asosida shakllantiriladi.
Davlat madaniyat muassasalari va davlat arxivlari xodimlarining lavozim maoshlari:
mehnatiga haq to‘lash bo‘yicha davlat madaniyat muassasasi va davlat arxivi kiritilgan guruhga;
xodimning lavozimi va malaka toifasiga bog‘liq holda tabaqalashtiriladi.
Davlat madaniyat muassasalari va davlat arxivlari xodimlarining lavozim maoshlari miqdorlari Vazirlar Mahkamasi tomonidan belgilanadi.
Davlat madaniyat muassasalari va davlat arxivlari xodimlarining bazaviy lavozim maoshi:
xodim davlat madaniyat muassasasi va davlat arxivida boshqa lavozimga o‘tkazilganda;
mehnatiga haq to‘lash bo‘yicha davlat madaniyat muassasasi va davlat arxivi kiradigan guruh o‘zgartirilganda;
xodimning malaka toifasi o‘zgartirilganda (oshirilganda yoki pasaytirilganda);
Prezidentning qarorlariga muvofiq byudjyet tashkilotlari xodimlarining ish haqi miqdorlari oshirilganda o‘zgartiriladi.